SFกำไรขายสิทธิการเช่าพื้นที่ให้กองทุน150ล้าน
สยามฟิวเจอร์ เตรียมบันทึกกำไร 150 ล้านบาทงวดไตรมาส 4 นี้ หลังขายสิทธิการเช่าพื้นที่ให้กองทุน MJLF หนุนปีนี้โตก้าวกระโดด ส่วนปีหน้าคาดรายได้โต 5%
13 ธ.ค. 2553

สยามฟิวเจอร์ เตรียมบันทึกกำไร 150 ล้านบาทงวดไตรมาส 4 นี้ หลังขายสิทธิการเช่าพื้นที่ให้กองทุน MJLF หนุนปีนี้โตก้าวกระโดด ส่วนปีหน้าคาดรายได้โต 5%
นายสมนึก พจน์เกษมสิน กรรมการผู้จัดการ บริษัท สยามฟิวเจอร์ ดีเวลอปเมนท์ (SF) เปิดเผยว่า  บริษัทจะบันทึกกำไรจากการขายสิทธิการเช่าพื้นที่ศูนย์การค้าซูซูกิ อเวนิว รัชโยธินให้แก่กองทุนรวมเมเจอร์ ซีนีเพล็กซ์ ไลฟ์สไตล์ (MJLF) ประมาณ 150 ล้านบาท ในงวดไตรมาส 4 นี้ ซึ่งจะทำให้กำไรในปี 2553 นี้เติบโตก้าวกระโดด 
"9เดือนแรกบริษัทมีกำไรมากกว่า 300 ล้านบาท เมื่อเทียบงวดเดียวกันของปีก่อนมีกำไร 100 กว่าล้านบาทและยังไม่รวมกำไรที่ได้จากการขายพื้นที่ให้เช่ากับกองทุนอีก"นายสมนึก กล่าว
สำหรับรายได้รวมในปีนี้จะใกล้เคียงกับปีก่อนซึ่งอยู่ระดับ 1,500 ล้านบาทและคาดว่าในปี 2554 รายได้จะเติบโต 5% ซึ่งเป็นตามสัญญาเช่าพื้นที่ 3 ปี ปรับขึ้นค่าเช่า 15%
นายสมนึก กล่าวว่า งบลงทุนในปีหน้าตั้งเป้าไว้ 500 ล้านบาท สำหรับเปิดศูนย์การค้ายูนิตี้มอลล์3 แห่งในกรุงเทพ โดยขณะนี้อยู่ระหว่างหาพื้นที่เช่า ส่วนในต่างจังหวัดยังไม่มีแผนเปิดเพิ่ม จากปัจจุบันมีที่แปดริ้วและพัทยา จากจำนวนสาขาทั้งหมด 30 แห่ง โดยเงินลงทุนในปีหน้าจะมาจากกระแสเงินสดและกำไรที่ได้จากขายพื้นที่ให้เช่าแก่กองทุน
สำหรับราคาหุ้นของ SF ที่ปรับตัวเพิ่มขึ้นในช่วงที่ผ่านมามองว่านักลงทุนอาจเห็นโอกาสในการเติบโตของบริษัทในระยะยาวที่ยังเติบโตได้ต่อเนื่อง